**Samling av postkasser i Akebakkeskogen**

Samtlige beboere i Akebakkeskogen borettslag mottok i høst brev fra Posten med anmodning om å samle postkassene på fem ulike steder i borettslaget. Styret tok i etterkant av brevet kontakt med Posten for å undersøke nærmere hva som lå i anmodningen. Tilbakemeldingen var at dersom man ikke etterkom anmodningen, ville man ikke lenger få Posten levert i postkassen, men måtte hente denne på postkontoret.

Styret har på bakgrunn av tilbakemeldingen jobbet med å finne nye plasseringer for samling av postkassene, samt å innhente tilbud på nye postkasser. Så snart Posten har godkjent styrets forslag til plassering, vil vi informere beboerne nærmere om dette.

**Ladepunkter for elbil og ladbar hybrid**

Styret takker for alle tilbakemeldingene vi fikk i forbindelse med utsendt brukerundersøkelse om etablering av ladepunkter til elbil og ladbar hybrid.

Styret jobber nå videre på bakgrunn av tilbakemeldingene vi mottok, og undersøker muligheter for prosjekteringsbistand. Det vil også søkes tilskudd fra Oslo kommune.

**Strøing**

Akebakkeskogen borettslag har avtale med Vaktmesterkompaniet hva gjelder snørydding, hvor det måkes etter snøfall. Strøing blir bestilt ved behov. Ta kontakt med en av styrets medlemmer dersom du mener det er behov for strøing, så tar vi kontakt med Vaktmesterkompaniet og bestiller.

**Beskjæring av beplantning langs vei**

Styret ber de andelseierne som har beplantning langs veien om å beskjære dette slik at veien er fremkommelig for større kjøretøy. En pekepinn kan være 20-30 centimeter klaring på hver side av veien og 4 meter klaring opp. Styret vil endre retningslinjer og husordensregler i tråd med dette.

Skulle man ha vanskeligheter med å få beskjært dette selv, er det sannsynligvis mulig å engasjere

borettslagets gartner Hageform til å utføre dette for egen regning.

Ta ellers kontakt med styret om det er spørsmål i denne forbindelse.

**Gjennomgang av garasjer**

Styret kommer til å foreta en kontroll av garasjene på nyåret, hvor vi ser på hva som er i garasjene og om det evt. må pålegges enkelte å fjerne rot/søppel mv.

Det vises i denne forbindelse til husordensreglene

§ 5, hvor det fremgår følgende: "Garasjene må ikke brukes til andre formål enn oppbevaring av kjøretøy samt nødvendig tilbehør og rekvisita. Det må ikke lagres brennbart eller eksplosivt materiale i garasjene."

**Søppelhåndtering**

Vi oppfordrer alle til å bidra til at det ikke flyter over i søppelrommet i julehelgen. Hvis det blir fullt i søppelcontainerne kan man for eksempel vente med å kaste de blå plastposene og heller oppbevare dem i uteboden til det er plass. Det samme gjelder for papiravfall.

**Juletrefest 2018**

Juletrefesten blir på Disen gård **08. januar kl. 17-19**. Det blir tradisjonen tro pølser, kaker, gang rundt juletre, tryllekunstner og nisse.

Påmelding til akebakkeskogen.miljoutvalg@gmail.com.

Vi ønsker alle store og små i Akebakkeskogen borettslag en riktig god jul og et godt nytt år!

Hilsen Styret

*akebakkeskogen@gmail.com*